KIRJALLINEN KYSYMYS E-4121/00 esittäjä(t): Paul Rübig (PPE-DE) komissiolle. Riippumattomien ulkopuolisten sertifioijien merkintöjen asettamista CE-merkinnän lisäksi koskeva kielto.



Virallinen lehti nro 174 E , 19/06/2001 s. 0235 - 0236



KIRJALLINEN KYSYMYS E-4121/00 esittäjä(t): Paul Rübig (PPE-DE) komissiolle (11. tammikuuta 2001) Aihe: Riippumattomien ulkopuolisten sertifioijien merkintöjen asettamista CE-merkinnän lisäksi koskeva kielto Koneista annetun direktiivin 98/37/EY(1) 10 artiklan 3 kohdassa mainitaan sekä merkitys että kirjoitustapa kumulatiivisina kriteereinä kiellolle, joka koskee yksityisten ulkopuolisten sertifioijien koneisiin kiinnittämiä merkintöjä. Koneita koskevan direktiivin vuonna 1999 annetuissa perusteluissa tämä ja-sana on korvattu tai-sanalla. Näin ollen kielto ei koske yksinomaan tapauksia, joissa molemmat kriteerit täyttyvät vaan myös tapauksia, jotka koskevat jompaa kumpaa kriteereistä. Perusteluissa todetaan lisäksi, että vapaaehtoiset merkinnät eivät yleisesti saa sisältää direktiivin kattamia näkökohtia. Onko komissio tietoinen, koneista annetun direktiivin perustelut ovat ristiriidassa direktiivin yksiselitteisen sanamuodon kanssa säännön ja poikkeuksen osalta yksityisten ulkopuolisten sertifioijien merkintöjen kieltämisen ja sallimisen tapauksessa? Onko komissio tietoinen, että se mitätöi direktiivin säännökset ilman demokraattista legitiimiyttä (EP:n osallistuminen) perusteluillaan, joilla ei ole lainvoimaa. Onko komissio tietoinen, että talouselämä pitää näitä lainvoimattomia perusteluja eräänlaisena oikeudellisena säädöksenä ja että tämä väärä tulkinta johtaa huomattavaan epävarmuuteen markkinoilla ja vaarantaa työpaikkoja? (1) EYVL L 207, 23.7.1998, s. 1. Erkki Liikasen komission puolesta antama vastaus (28. helmikuuta 2001) Vaikka tietyssä direktiivissä (koneita koskevan jäsenvaltioiden lainsäädännön lähentämisestä 22 päivänä kesäkuuta 1998 annetun Euroopan parlamentin ja neuvoston direktiivin 98/37/EY 10 artiklan 3 kohta) onkin lause: On kiellettyä kiinnittää koneisiin sellaisia merkintöjä, joita ulkopuoliset voivat merkityksen ja kirjoitustavan vuoksi erehtyä pitämään CE-merkintänä, niin toisissa uuden lähestymistavan(1) direktiiveissä on samansisältöinen lause, jossa mainitaan:mldr merkitys tai kirjoitustapa mldr. Nämä eroavuudet, jotka eivät ole perusteltavissa eri direktiiveihin liittyvillä seikoilla, otetaan huomioon komission laatimassa uuteen lähestymistapaan ja kokonaisvaltaiseen lähestymistapaan perustuvien direktiivien täytäntööpano-oppaassa(2). Sen 7.4 luvussa CE-merkintä ja muut merkinnät, esitetään yhdenmukainen tulkinta niistä periaatteista, joita tulee soveltaa uuden lähestymistavan mukaisiin direktiiveihin. Tulkinta on seuraava: Teknisen yhdenmukaistamisen tavoitteet huomioon ottaen CE-merkintää täydentävillä merkinnöillä ja merkeillä on oltava eri tarkoitus kuin CE-merkinnällä. Niiden olisi siis tuotava lisäarvoa ja osoitettava tuotteen olevan sellaisten vaatimusten mukaisia, jotka poikkeavat CE-merkintään liittyvistä vaatimuksista (esimerkiksi sellaisten ympäristönäkökohtien osalta, joita sovellettavat direktiivit eivät kata). CE-merkintää täydentävien virallisten merkintöjen (esimerkiksi valmistajan suojatun tavaramerkin) tai hyväksyttävien varmennusmerkintöjen tai muiden merkkien kiinnittäminen on sallittua, mikäli tällaiset merkinnät tai merkit eivät ole sekoitettavissa CE-merkintään eivätkä heikennä CE-merkinnän luettavuutta ja näkyvyyttä. Tällainen sekaannus voi koskea joko CE-merkinnän merkitystä tai sen muotoa(3). Se, aiheuttaako merkintä tai merkki sekaannusta, olisi ratkaistava tarkastelemalla asiaa kaikkien sen kanssa todennäköisesti tekemisiin joutuvien osapuolten näkökulmasta. Oppaasta on neuvoteltu standardointiin ja vaatimustenmukaisuuden arviointiin liittyvästä politiikasta vastaavista johtavista virkamiehistä koostuvan työryhmän kanssa, joka kannatti sen julkaisemista. Koneita koskevan direktiivin tarkastelussa(4) päädytään samanlaiseen tulkintaan. On huomattava, että näiden oppaiden tarkoituksena on edistää uuteen lähestymistapaan perustuvien direktiivien tuntemusta sekä helpottaa näiden direktiivien yhtenäisempää soveltamista koko yhteismarkkina-alueen eri aloilla. Oppaat ovat luonteeltaan epävirallisia eivätkä ne ole sitovia, mikä käy selvästi ilmi niiden esipuheissa. Esipuheissa mainitaan myös, että ainoastaan direktiivit ovat velvoittavia. (1) Erityisesti direktiivi 98/79/EY (EYVL L 331, 7.12.1998)(tässä direktiivissä graphisme on suomennettu graafinen esitystapa(ja direktiivi 97/23/EY (EYVL L 181, 9.7.1997). (2) Euroopan yhteisöjen virallisten julkaisujen toimisto, viite CO-22-99-014-FR (DE, EN)-C. (3) (132) Eri uuden lähestymistavan mukaisissa direktiiveissä käytetty sanamuoto vaihtelee hieman, mutta mikä tahansa muu tulkinta estäisi sovellettavien säännösten tavoitteiden saavuttamisen. (4) Koneita koskeva yhteisön lainsäädäntö-Direktiivin 89/392/ETY selitykset. Euroopan yhteisöjen virallisten julkaisujen toimisto, viite CO- 01-96-279-FR (DE, EN, ES, IT)-C.